《依韵和酬韩仲文昆季联句见谢》
宋代·梅尧臣

冬日晴且暖，林塘思净居。
往兴都未尽，遂经韩氏庐。
韩氏兄弟贤，各各趋义涂。
吾侪与之游，何异田苏俱。
经疑反此质，学陋惭无余。
况兹诸少年，高论倾国都。
以及治民术，纵横无所拘。
又涉方外说，於道曾不殊。
诗评杜兼李，字法褚与虞。
啜茗岂非好，啖栗强为娱。
久厌官局检，聊休体质舒。
次第极言笑，左右排图书。
终日欣博约，贬异正则扶。
所赖存泛爱，未以我为愚。
持归接士论，颇亦类贩沽。
复联长诗来，味若餐琼腴。
其辞多自损，似欲大厥誉。
颜子乃庶几，仲尼称弗如。
不厌会遇频，云龙实相须。
最和蹑麟趾，举步未敢渝。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。